Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: az 1993. évi III. törvény 43. §-a csak annak a ténynek az igazolására jogosítja fel a háziorvost, hogy az ápolt önmaga
Paragraph Index: 1148

az 1993. évi III. törvény 43. §-a csak annak a ténynek az igazolására jogosítja fel a háziorvost, hogy az ápolt önmaga ellátására képtelen, állandó és tartós felügyeletre, gondozásra szorul, ugyanakkor a törvény rendelkezései szerint a háziorvos szakvéleményével igazolható tények köre nem esik egybe a tartós beteg fogalmával, ezért a biztos véleménye szerint nem állítható, hogy a jelenleg hatályos rendelkezések szerint a tartós beteg fogalma a háziorvos mérlegelési körébe tartozó, kifejezetten orvosi kérdés. Összességében tehát a jelenleg hatályos törvény se nem definiálja a tartós betegség fogalmát, se nem utalja orvosi mérlegelés körébe, ezért a jelentésben foglalt vizsgálati megállapításokat és az ajánlást az országgyűlési biztos fenntartotta. A miniszter a biztos válaszára még nem reagált. OBH 2497/1999. A gondozottaknak az Alkotmány 70/E. § (1) bekezdésében rögzített szociális biztonságához és ellátáshoz fűződő jogát sérti, ha az időseket ápoló-gondozó otthon külön térítési díjat állapít meg a lakók elektromos árammal működtetett készülékeinek használatáért. Az időskorúakat ápoló-gondozó otthonokban élő személyek emberi és állampolgári jogai érvényesülésének helyzetét feltárni szándékozó, az állampolgári jogok országgyűlési biztosa által végzett, és 1998 novemberében zárult átfogó vizsgálat (OBH 2454/1998.) egyik helyszíne a Nyugdíjasok Acsádi Otthona volt. Egy, a nevének elhallgatását kérő panaszos beadványában az otthonban uralkodó, a vizsgálatot követő negatív változásokról számolt be. Beadványában sérelmezte, hogy az ellátás minősége a vizsgálatot követő rövid idő elteltével ismét romlott. Állítása szerint a portai ellenőrzést megszüntették, az orvos által előírt diétát a betegek nem kapják meg, a karitatív szervezetektől kapott ruhaneműsegélyt az intézet alkalmazottai maguk között osztották szét. A panaszos sérelmezte azt is, hogy az otthon vezetője a személyi térítési díjakat a törvényi maximum fölött állapította meg, az elektromos használati cikkek használatáért az otthon lakóinak külön kell fizetniük, az intézet nem biztosítja az orvos által felírt gyógyszereket, továbbá, hogy a nővérszobák egy részét betegszobává alakították. Az állampolgári jogok országgyűlési biztosának felkérése alapján a Vas Megyei Közigazgatási Hivatal vezetője egy több lépcsőből álló vizsgálatot rendelt el. A vizsgálat eddig lezárult szakaszában az országgyűlési biztoshoz intézett beadványban konkrétan megfogalmazott sérelmek valóságalapját tárták fel, az ezt követő második szakaszban az intézmény működésének teljes szakmai-törvényességi felülvizsgálatára kerül sor. A helyszíni vizsgálat megállapításai részben alátámasztották a beadványában foglaltakat. A vizsgálat megállapította, hogy az intézet főbejárati portaszolgálata jelenleg is működik. Az épület gazdasági bejáratának portaszolgálata valóban megszűnt, de az annak bejáratára szerelt kaputelefon segítségével a főbejárati portaszolgálat el tudja látni az ajtó ellenőrizhető nyitását és zárását. A vizsgálat — a bejelentéssel ellentétben — megállapította azt is, hogy a gondozottak az orvos által előírt diétát megkapják. Az intézmény egyidejűleg ötféle — normál, cukros, könnyű-vegyes, colis és pépes — étrendet biztosít. Az intézmény karitatív szervezettől adományt egy esetben, a Máltai Szeretetszolgálattól kapott. Az adományt szállítólevél alapján vette át a raktáros, amit aláírásával és bélyegzővel hitelesített. Az ömlesztett módon kapott ruhaneműt a raktáros válogatta szét, majd ezt követően az osztályvezető nővérek közreműködésével a ruhaneműt a rászoruló gondozottak részére kiadták. A raktáros név szerinti nyilvántartást kezel arra vonatkozóan, hogy az adományból ki, hány ruhát kapott. A ruhaneműk felét igény hiányában még nem adták ki, azokat a vizsgálat idején, az intézet raktárhelyiségében elkülönítve tárolták. A vizsgálat nem igazolta a panaszos azon állítását sem, hogy az otthon vezetője a személyi térítési díjakat a törvényi maximum fölött állapította meg. Az intézmény fenntartója évente egy alkalommal rendeletben állapítja meg az intézményi térítési díjat. 1999-ben a Nyugdíjasok Acsádi Otthonának pavilonépületében 23 400 Ft/hó, az otthon kastélyépületében pedig 21 600 Ft/hó a megállapított intézményi térítési díj. A személyi térítési díjak megállapításánál a vizsgálat nem tapasztalt jogszabályba ütköző gyakorlatot. A vizsgálat igazolta azonban a panaszos azon állítását, amely szerint a gondozottaknak egyes elektromos készülékek használatáért külön kell fizetniük. A közigazgatási hivatal vizsgálati megállapítása szerint az intézmény vezetőjét a fenti díjak bevezetésére a fenntartó utasította. A hivatkozott utasítás dokumentált formában nem volt fellelhető. A helytelen gyakorlat azonnali megszüntetésére a közigazgatási hivatal felhívta az intézményvezető figyelmét. Az intézményvezetőtől kapott tájékoztatás kitért arra is, hogy 1999-ben ezen a jogcímen térítési díjat egyetlen gondozott sem fizetett. Az országgyűlési biztos álláspontja szerint 2000/88/II. szám az intézmény által nyújtott teljes ellátás fogalomkörébe beletartozik az intézet elektromos hálózatának külön térítés nélküli használata. A vizsgálat rámutat, hogy a külön térítést megállapító házirendi előírás a gondozottak szociális biztonsághoz fűződő alkotmányos jogával összefüggésben visszásságot okoz. A közigazgatási hivatal vizsgálata megállapította, hogy a gondozottak az orvos által felírt gyógyszereket megkapják. A gyógyszernyilvántartást az intézet gyógyszerkartonokon vezeti, az egyéni gyógyszerfelhasználást pedig az egészségügyi lapon könyvelik. Az osztályokra az osztályos ápoló a gyógyszerkönyv alapján adja ki a gyógyszereket. Az otthon érdekképviseleti fórumának 1999. június 30-án megtartott üléséről készült jegyzőkönyv tanúsága szerint: „(...) a gondozottak panaszkodtak, hogy egy-egy nap nem kapták meg a gyógyszereiket.” A vizsgálat megállapítása szerint ennek az az oka, hogy a gyógyszerek vásárlása heti rendszerességgel, minden héten szerdán és pénteken történik. Így az olyan egyedi gyógyszerek vonatkozásában, amelyek készletezése az intézmény gyógyszerraktárában nem lehetséges, valóban előfordulhatott egy-két napos késedelem, mert ezen gyógyszerek beszerzésekor az intézetnek a vásárlási napokhoz kellett igazodnia. Az országgyűlési biztos álláspontja szerint a személyes gondoskodást nyújtó intézményekben gondozott személyek egészségügyi ellátását is magában foglaló teljes ellátás fogalomkörébe beletartozik az orvos által előírt gyógyszerek folyamatos biztosítása. Ezért a panaszos által kifogásolt intézeti gyakorlat csak akkor és annyiban fogadható el, ha az ideiglenes hiány nem alapvető, életfontosságú gyógyszerek vonatkozásában áll elő, ellenkező esetben a kialakított gyakorlat a gondozottak lehető legmagasabb szintű testi és lelki egészséghez fűződő alkotmányos joga sérelmének közvetlen veszélyét idézi elő. Más vetületben ugyan, de megfelelt a valóságnak a panaszos azon állítása is, hogy a lakók elhelyezési feltételeiben az országgyűlési biztos által végzett átfogó vizsgálatot követően változás állt be. A Vas Megyei Önkormányzat Nyugdíjasok Kőszegi Otthonában folyó rekonstrukciós munkálatainak befejezéséig ugyanis a felújításra kerülő otthon lakóit ideiglenes jelleggel a többi megyei intézményben — többek között az acsádiban — helyezték el. A kőszegi intézmény teljes felújítása várhatóan

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes